LidanRubinov/Halacha-QA huggingface dataset:
שאלה: רשת תנור לפסח: הרב, במשך השנה תמיד השתמשנו ברשתות התנור עם נייר אפייה בין הרשת לאוכל ובשבתות אנחנו שמים לפעמים את הרשתות על הפלטה ומחממים עליהם את האוכל. האם ואיך ניתן להשתמש ברשתות התנור לפסח? אגב, אנחנו פוסקים לפי עדות המזרח. וחג פסח כשר ושמח.
תשובה: ב"ה שלו-ם וברכה יש לעשות ליבון ואם תמיד שמים עליהם כלים ואין מגע בין האוכל לרשת מספיק ליבון קל או להשאיר אותם בתוך התנור בזמן הכשרת התנור. חג שמח הרב חגי בר גיורא
שאלה: תנור חדש שנראה משומש: קיבלנו לחתונה לפני 6 שנים תנור (טוסטר אובן), וכעת פתחנו אותו לפני פסח לראשונה כדי להשתמש בו לחג. להפתעתנו גילינו שהתנור נראה משומש, והרשת והתבניות היו מוכתמים בכתמים של שימוש. א. האם צריך להכשיר את התנור הרשת והתבניות? ב. אם כן, כיצד? ג. מה דין שימוש בתנור בפסח? וחג כשר ושמח
תשובה: קיבלתי הרגע את השאלה ואני עונה בקצרה הנראה לענ"ד מדוחק הזמן. הטוב ביותר לברר עם נותני המתנה. אם נראה שהתנור היה בשימוש יש להכשירו כיון שהשימוש לא ידוע האם היה בחלבי או בבשרי. יש לנקותו היטב מכל הלכלוכים, כולל בדלת ובחריצים ואח"כ להפעילו, יחד עם הרשת, בתוכנית החמה ביותר. את התבניות אי אפשר להכשיר כיון שצריכים ליבון חמור והליבון הורס אותם. כנ"ל דרך ההכשרה לפסח. חג שמח
שאלה: הכשרת תנור לפסח: האם ניקוי הרשת על ידי חומר פוגם(נשאר מעט שומן שרוף על הרשת) והפעלתו לחום מרבי על פי ההלכה וכיסוי הרשת ע"י נייר כסף מכשיר את התנור לשימושו בפסח? ד"א מה הדרך הטובה ביותר להכשיר מיקרו?
תשובה: ב"ה שלו-ם וברכה לפי חלק מהשיטות התנור הוכשר אבל צריך תבניות חדשות. ניקוי הדפנות והצלחת בחומר פוגם. השבתה 24 שעות, הגעלת הצלחת ברותחים, הרתחת מים וסבון על ידי חימום המיקרו. והחימום בפסח יעשה בתוך שני כיסויים. חג שמח חגי בר גיורא
שאלה: כסף שרשם בצ ק על שמי : ב"ה שליט"א לפני כארבעים שנה קבלתי בדואר צ ק על שמי של 1000 ש"ח לדוגמא אברהם ביטון ובאותה עיירה שגרתי היה עוד אדם ששמו אברהם ביטון הייתי צעיר וכפוף להורי שאלתי אותם מה לעשות אני מכיר את האדם ששמו כשמי חשבתי שאחזיר הכסף אבל הם לא מוכנים. יצא שהלוויתי לאחי 6.000 ש"ח ונראה שלא כל כך מוכן להחזיר לי ההלוואה אז אם אוותר לאחי והכסף יחשב מול אותו אברהם ביטון שהחזרתי לו צי ק 1000 ש"ח שקבלתי אשמח באם הרב יפסוק מה עליי לעשות חג כשר ושמח
תשובה: מחילת החוב לאחיך אינה נחשבת לת לאברהם ביטון כי הם שני אנשים שונים. אם היית קטן משלוש עשרה שנים בזמן הסיפור של הצ'ק, והוצאת את הכסף באותו זמן. (ולא קנית בו חפץ שנשאר אצלך מעל גיל שלוש עשרה) אתה פטור משורת הדין, וייתכן שהוריך הם שחייבים בדבר. הרב מרדכי גרוס.
שאלה: צובע במשחת שיניים: משחת שיניים שמלבינה - האם מותר להשתמש בה בשבת, מצד צובע?
תשובה: מבירור שעשיתי אצל רופאי שיניים, משחות השיניים 'המלבינות' לא ממש מלבינות. כך שאין בזה איסור צובע. ישנם תכשירים שמיועדים להלבנת שיניים והם מיוצרים מכימיקלים שחודרים לתוך השן ומנקים היטב. פעולת ניקוי מותרת בשבת ולכן אין בזה איסור. לפי זה, אף אם תהיה משחת שיניים שבאמת מלבינה, היא כנראה תהיה עם אותם החומרים, ולכן עדיין לא יהיה בזה איסור צובע. אך יש לציין שבצחצוח שיניים עלולות להיות עוד כמה בעיות כמו ממרח, הוצאת דם וסחיטה והדברים נתונים במחלוקת הפוסקים, יש המתירים ויש האוסרים וכל אחד יעשה כמנהגו. הרב שלמה בורנשטין
שאלה: בגד עם סמל מדינה עם צלב: האם מותר ללבוש בגד שעליו תמונת דגל סמל של עיר, בחו"ל ובסמל מצויר צלב אדום בבירור
תשובה: אין איסור בלבישת בגד או בשימוש כלי שיש עליו ציור של צלב כיון שהציור לא נעשה לשם עבודה זרה. אמנם בודאי שזה מכוער ולא ראוי ללבוש בגד כזה, ובכלל כדאי להימנע מכל בגד עם ציורים משום צניעות.
שאלה: מקלחת בצבא: באשר לשמירה על צנעת הגוף, במקלחות הצבאיות מתקלחים כולם עירומים וביחד. האם אין בכך חוסר צניעות? מדוע הצבא אינו מכבד את צנעת גופו של החייל?
תשובה: שאלתי את הרב מרדכי אליהו זצ"ל לפני עשרות בשנים האם בבריכת שחיה צריך להתלבש בתאים, והוא אמר לי שלא צריך. במקומות ציבוריים צריך להיות צנועים במידת האפשר וזה לפי ההלכה. הרגשתך בהיותך רגיל לנורמות צניעות גבוהות,ואשריך שכך.
שאלה: הבאת ילדים מנישואים קודמים לחתונה: בעזרת השם אני מתחתן יום לפני ערב שבועות הבא עלינו לטובה. יש לי ילדים מנישואים קודמים. היות והגרושה מסיתה את הילדים ונוצר מצב שלילדים יש קושי רב לפרגן ולתמוך בחתונה, עד כדי כך שאיני יודע כיצד התנהגו ביום הזה. האם ההלכה במקרה שכזה אוסרת על הגעת הילדים לחופה?
תשובה: בדיוק בגלל מקרים כאלו נוהגים שילדים לא נמצאים בחתונה השניה של הוריהם, כדי שחיי הזוג החדש יתחילו בלי משקעי וזכרונות עבר של כל אחד מבני הזוג. אמנם אין זה איסור אלא הנהגה טובה ולכן ניתן להקל בה אם חשוב להורה שילדיו יהיו בחתונה. שתזכו יחד לחיים שמחים ומאושרים עם כל ילדכם.
שאלה: חשש לנסך ייך בעוגיות פפושדו: האם יש אמת לחשש יין נסך בעוגיות פפושדו?
תשובה: ב"ה שלו-ם וברכה לא ידוע לי על חשש כזה. חג שמח הרב חגי בר גיורא
שאלה: טהרה: האם אפשר להיטהר מטומאות קרי במקלחת או חייב מקווה (מי שלא יכול ללכת למקווה)?
תשובה: על פי הבן איש חי  פרשת ניצבים  ניתן במקלחת בה עומדים תחת זרם מים רצוף של כל 2 דקות.
שאלה: קנית מוצר דרך האינטרנט בחול המועד: האם מותר לי לקנות מוצר אלקטרוני וזה יגיע אלי במשלוח אחרי החג, האם זה ר?
תשובה: אם אין בכך חיסכון - מבצע שתפסיד - ואם לא עדיף לרכוש לאחר הפסח. הרחבת תשובה: מותר לכתוב במחשב בחול המועד. אך אסור לקנות דברים לא נדרשים לצורכי החג - אלא אם כן יש צורך מיוחד או הפסד ממוני.
שאלה: פסח וחול המועד: לכבוד הרב! יש לי 2 שאלות: 1. האם מותר לי לקחת ויטמין b12 בפסח? התחלתי לקחת לפני פסח כי יש לי חוסר זה של חברת life 2. האם מותר לעשות ניתוח להסרת משקפיים בחול המועד? אשמח לתשובות בהקדם האפשרי וחג שמח!!!!
תשובה: ב"ה שלו-ם וברכה קיים b12 מאושר לפסח של קופת חולים כללית ב"דרך חיים". יתכן שאפשר לא לקחת שבוע צריך לשאול רופא. אחר ניתוח הסרת משקפיים קיים צער במשך כמה ימים(יודע מניסיון) לכן בגלל שמחת החג יתכן שעדיף לדחות. רפואה שלמה. חג שמח הרב חגי בר גיורא
שאלה: אמירת קדיש על חמי בשלושים לפטירתו: חמי נפטר בשיבה טובה, בעוד כשבועיים יהיה השלויישים. בנו של חמי אינו גר בארץ ולא יוכל להגיע לגילוי המצבה. האם לי כחתנו מותר לומר קדיש עליו. עוד פרט שעלי לומר הוא כי אני בעצמי אב שכול ואומר קדיש על בני. על תשובתכם
תשובה: מותר לומר קדיש.
שאלה: הנאה ממעשה גוי ביום טוב: מיחם מים שהיה על מצב שבת ביום טוב, שהתרוקן ממים, ובא גוי ועל מנת להכין לעצמו קפה מילא את כל המיכל מים, העביר למצב חול על מנת שהמים ירתחו, ושוב החזיר למצב שבת, האם מותר כעת לבני המשפחה ביום טוב להנות מהמים שנשארו ואם כן מה מותר לכתחילה להנחות הגוי שיעשה אם נגמר המים?
תשובה: א. להלכה נפסק: גוי שעושה מלאכה עבור עצמו בין מלאכה האסורה מן התורה ובין מלאכה האסורה מדרבנן, אם אין חשש שהנוכרי הוסיף או יוסיף במלאכה עבור היהודי, ואין במוצר איסור מוקצה - מותר ליהודי להינות מן המלאכה ביו"ט ובשבת. ועל כן אם אין חשש שהגוי הוסיף או יוסיף מים עבור בני המשפחה מותר להנות מן המים שנשארו.(סי' תקט"ו סע' ו' ובמשנה ברורה ס"ק נ"ט) ב. אסור לומר לגוי לעשות מלאכה בשבת וביו"ט עבור יהודי אף אם היהודי לא יהנה ממלאכה זו בשבת וביו"ט ובודאי שאין לומר לגוי לעשות מלאכה שהיהודי יהנה ממנה בשבת וביו"ט. (סי' תקי"ז סע' ב' ובמשנ"ב ס"ק ט'). יום טוב
שאלה: לחמניות של פסח: לכבוד הרב לכאורה דברי הרב נראים כסותרים לפסיקת המשנה ברורה באו"ח סימן קס"ח ס"ק נ"ט שם כתב המשנ"ב שבלחמניות שמכילות שמן או משקים אחרים ואפה אותם נכון שלא יאכלם כי אם בתוך הסעודה אא"כ נילוש ברוב שומן או דבש שאז מברך עליהם בורא מיני מזונות? חג פסח כשר ושמח. השאלה נשאלה בהמשך לשאלה "ברכה על לחמניות פסח"
תשובה: אין סתירה בין הדברים אכן אין לאכול לחמניות אלו בכמות קטנה אלא בתוך הסעודה אך אם אוכלים כמות גדולה כדי שביעה צריך לברך המוציא וברהמ"ז גם אם אוכלים אותן לבד
שאלה: גנבת תמונות מהאינטרנט: אני עובד כצלם של אחד מאתרי האינטרנט, לאחרונה ראיתי עיתונים שמעתיקים תמונות שצילמתי לאתר האינטרנט שבו אני עובד. השימוש של העיתון בתמונות נעשה ללא רשות שלי ושל האתר. בנוסף העיתון חתך מעט את התמונות כדי שלא יראו את הלוגו של האתר על התמונה (האתר שם על כל תמונה לוגו בלמעלה של התמונה) - דבר שמעיד על כך שהעיתון גנב את התמונה ביודעים. שימוש של העיתון בתמונה שלא ברשותי גורם לי להפסד (אם העיתון היו פונים אלי בצורה מסודרת הייתי מוכר להם את התמונות וכך מרוויח את שכרי מהם). מה הדין במקרה זה? והאם על פי דין תורה במקרה זה העיתון יצטרך לשלם לי על הגנבה?
תשובה: בעלי העיתון צריכים לשלם לך כמחיר המקובל עבור תמונות מעין אלו. הת הוא מדין נהנה, מי שלוקח הנאה מחברו באופן שחברו הוציא הוצאות עבור היצירה חייב לשלם ליוצר. הרב מרדכי גרוס.
שאלה: תנועה באמירת "וקרא זה אל זה": הרב, האם יש מקור למנהג הפניה לשמאל ימין ולאמצע בעת אמירת "וקרא זה אל זה ואמר" בקדושה? אם כן, מהו? אם לא, האם להמשיך לנהוג כך? השאלה נשאלה בהמשך לשאלה "הטיות הגוף בקדושה ובקדיש"
תשובה: לשואל, ומועדים לשמחה! למיטב ידיעתי מנהג זה אינו מופיע בספרי ההלכה היסודיים (ראשונים, או שולחן ערוך ונושאי כליו), וכבר העיר על כך בספר 'התפילה והלכותיה' (הרב אהרן זכאי, ח"ב עמ' 314, בשם הרב עובדיה זצ"ל ויבדל"א הרב חיים קנייבסקי), שאין לכך מקור מבוסס. לכן כתב בשו"ת 'אז נדברו' (חי"ג סי' לב) שהוא אינו נוהג בזה כלל, אבל גם המקפידים על כך - אין זה משנה האם יפנו קודם לימין ואחר כך לשמאל או להיפך, ובלשונו: "ובמקום לדקדק דקדוקי עניות באיזה צד לפנות הראש, יש ליתן כל התשומת לב לכוון למה שאומרים. להתקרבות הלב לבורא כל העולמות. ובעניותינו עושים הטפל לעיקר והעיקר לטפל". בספרים שהזכירו מנהג זה (כל מה שמצאתי - מעשרות השנים האחרונות בלבד), טעמו הוא להמחיש את פניית המלאכים זה אל זה לומר את הקדושה, כדברי הילקוט שמעוני (ישעיהו רמז תד): "וקרא זה אל זה ואמר - מלמד שהמלאכים מכבדין זה את זה זה ואומר לחברו: פתח אתה לומר, שאתה גדול ממני". לאור זאת, יש שכתבו שצריך לפנות תחילה לימין ואחר כך לשמאל, מאחר שאין זו הבעת כבוד כלפי השכינה (כמו בסיום תפילת העמידה, אז אנו משתחוים תחילה לשמאל ואחר כך לימין מפני שמבחינת השכינה שעומדת מולנו, כביכול, זהו הימין. יומא נג ע"ב), אלא רמז מעין המלאכים, והם פונים זה לזה קודם כל לימין (עיין שו"ת שיבת ציון שבת ח"ב עמ' קיז, על פי הזוהר הקדוש  נח, דף עא ע"ב  שהמלאכים פונים תחילה לדרום ואחר כך לצפון). טעם בדומה לזה כתב הרב יהודה בן דוד (קובץ 'תפארת בנים' ח"ה עמ' רעז) על פי מה שכתב רבי חיים פאלאג'י ('נפש כל חי', מערכת א סי' יג, 'אהבת אדם לחברו', בשם "רבי יואל בעל שם") שהאדם צריך להסתכל לצדדים לפני הקדושה ולוודא שהוא אוהב את כל המתפללים בבית הכנסת, כעין המלאכים שמקדשים באחדות גמורה (הוא לא כותב בפירוש עניין זה של פנייה לצדדים בקדושה עצמה). למעשה, אני מציע שתמשיך במנהג המקובל ותשתדל שהוא יחזק את כוונתך בקדושה, על פי הטעמים הנ"ל, אלא אם כן אתה מרגיש שמנהג זה מפריע לך להתרכז בתוכן המהותי של הקדושה.
שאלה: מי חייב קרבן פסח לפי מקום מגורים: האם החובה לקרבן פסח היא שייכת לכל תושבי ישראלי או רק לבני ירושלים במובן של אלו שבחרו לגור קבוע או זמנית לתקופת הרגל בירושלים. האם יש חובה לעליה לרגל בכל אחת משלוש רגלים או רק פעם בשנה? האם קרבן פסח במועד הוא חובה לכל אחד מעם ישראל אפילו שגר בחיפה או אילת לבא בירושלים לרגל כדי להשתתף בחבורה?
תשובה: לשואל, ומועדים לשמחה! החובה לעשות את קרבן הפסח, ולעלות לרגל בכל אחד משלושת הרגלים (עיין הלכות חגיגה פרק א הלכה א), מוטלת באופן עקרוני על כל ישראל באשר הם. אמנם נאמר שמי שהיה ב"דרך רחוקה" יעשה את הפסח השני במקום הראשון, ועל פי ההלכה "דרך רחוקה" מוגדרת כחצי יום הליכה מירושלים  אך לדעת רוב הראשונים והאחרונים נראה שגם מי שבדרך רחוקה חייב לבוא לירושלים ולעשות את הפסח, אלא שאם נמנע מכך - אינו חייב כרת. יש אומרים שמי שגר בחו"ל פטור מלעלות לרגל ומלעשות את הפסח, ולפי דעה אחרת מי שגר במרחק שלושים ימי הליכה מירושלים פטור ממצוות אלו. להרחבה על נושא זה עיין בספרנו 'שערי היכל' על מסכת פסחים, מערכה א.
שאלה: לא מאמין לחברה שלי שהיא יהודייה: יש לי חברה שנה ואף פעם לא העזתי לשאול אותה אם היא יהודייה או גויה עד שיום אחד דיברתי על זה איתה והיא אמרה לי שהיא יהודייה אבל אני לא מאמין. אף פעם לא הייתי אצלה בבית כך שאני לא יודע אם להאמין שהיא יהודייה או לא איך אני יכול לברר את זה?
תשובה: ב"ה לך. קיבלתי את מכתבך ומאוד הבנתי אותך. לא תמיד נעים לשאול שאלות, וגם אם שואלים לא תמיד קל לקבל את התשובה. חשוב מאוד לדעת, שקשר אמיתי צריך תמיד להיות מבוסס על אמון הדדי. אם אתה לא מרגיש שאתה מסוגל להאמין לה, זה אומר שהקשר ביניכם לא מספיק טוב. במיוחד כשמדובר בדברים כל כך עקרוניים וכל כך מרכזיים לחיים. אתה הרי בודאי לא רוצה קשר עם גויה, וזה מאוד חשוב לך, ואם אתה לא מאמין לה איך תוכל להמשיך את הקשר הזה. אני יודע שלא קל לוותר על קשר, פעמים רבות הקשר נותן לאדם המון, ולא קל לוותר עליו, אבל אני מאמין בך, אני מאמין שאתה בעצמך תראה שהכיוון של הקשר לא נכון ולא טוב, וכדאי להפסיק אותו עוד לפני שיהיה קשה עוד יותר. מתוך נסיון שלי במשך השנים ראיתי שיש לא מעט שלא ידעו לנתק את הקשר בזמן ולאחר זמן כבר הם לא הצליחו. דע לך שקשר עם גויה זה אחד מהדברים הנוראיים ביותר. אדם שמתחתן עם גויה מתבולל ומתנתק מעם ישראל. יהודי שהתחתן עם גויה, מוביל לכך שהילדים שלו כבר לא יהיו שלו אלא יהיו גויים. אסוף את כל הכוחות הנפשיים שלך, והיה חזק באמת, כמו שאתה מסוגל, והפסק עוד היום את הקשר. מעריך ומאמין בך מאוד הרב יצחק גרינבלט.
שאלה: ברכת האילנות: ב"ה מועדים לשמחה בירכתי בר"ח על אילן אחד והיום בגינה שלי צמחו ציצים ברימון ושוב ברכתי אם זה ר ותזכו לשנים רבות.
תשובה: לכתחילה יש לברך דווקא כל שני אילנות, אך בדיעבד אפשר גם על אילן אחד, ולכן לא היה לך לברך פעם נוספת. מועדים לשמחה!
שאלה: הבאת ילדים מנישואים קודמים לחתונה: אם קיים חשש שהילדים מנישואין קודמים יבכו או יקלקלו את היום המקודש הזה בגלל הקושי שלהם להיות חלק מהאירוע. האם אז ההלכה מנחה את האב לא להביאם לאירוע. מועדים לשמחה וחג פסח שמח וכשר. השאלה נשאלה בהמשך לשאלה "הבאת ילדים מנישואים קודמים לחתונה"
תשובה: אני חוזר שוב על העיקרון. זו לא הלכה אלא מנהג. ולא מדובר שהילדים מקלקלים אלא שמים את הדגש על בני זוג החדש. במקרה כזה רצוי שהילדים לא יבואו.
שאלה: דרגת הכשרות: האם אפשר לדרג את רמת הכשרות מבד"ץ ועד רבנות?
תשובה: ב"ה הרבנות אחראית על כל רמה בכשרות. חג שמח הרב חגי בר גיורא
שאלה: בר בצק בפסח: היום (חול המועד פסח) קניתי חפיסה של בר בצק להביא מתנה, לאחר הקניה עלה בדעתי שאולי מדובר בחמץ. האם זה נחשב למאכל? מה עלי לעשות עם החפיסה? חג שמח
תשובה: ב"ה שלו-ם וברכה אם לא ראוי לאכילת כלב - תשתמשי רק אחר הפסח, בגדר חינוך לא להינות מחמץ גם שלא ראוי לאכילת כלב. מועדים לשמחה הרב חגי בר גיורא
שאלה: כיבוס בחול המעוד: הרב ומועדים לשמחה! רציתי לשאול- בעז"ה בשבת חול המועד וכן ביו"ט אחרון יתארחו אצלנו אורחים השאלה היא-האם מותר לכבס את המצעים שעל המיטות בשביל האורחים?(מדובר במקרה שאין מצעים אחרים)
תשובה: אם אין אפשרות נוחה שהאורחים יביאו מצעים בעצמם ניתן לכבס. (שש"כ סו, הערה רסג) מועדים לשמחה!
שאלה: גזיזת ציפורניים בחול המועד: לכת"ר שליט"א האם מותר לגזוז ציפורניים בחול המועד? האם רשאי להקל כאשר לא התאפשר לגזוז לפני, כפי שאומר ערוה"ש?
תשובה: לנוהגים כשו"ע - מותר. לנוהגים כרמ"א - אם נטלן מערב יום טוב מותר,ואם לאו אסור.כדי שלא יכנס לחג מנוול והאיסור לגזוז במספריים. לכל הדעות מותר לגזור בידיו או בשיניו.
שאלה: שימוש במקל אוזניים בשבת: לכת"ר שליט"א א. האם מותר לנקות את האוזניים באמצעות מקל בשבת ויו"ט? ב. האם יש חילוק אם עושה זאת לשם ניקוי או כאשר מאוד מגרד לו? ג. במידה ואסור, האם מותר בשינוי?
תשובה: מותר לנקות אוזניים בשבת באמצעות קיסם - אוזניים ואין בזה כל איסור. אלא שיש להקפיד להניח את הקיסם בפח מיד בגמר השימוש ולא להניחו על השיש או השולחן ואח"כ לקחת אותו לפח משום איסור מוקצה. הרב שלמה בורנשטיין
שאלה: גילוח בחוהמ"פ: כבוד הרב כתב שבפסח אין להתגלח גם למי שנוהג להתגלח בכל יום, כיון שהוא בתוך ספירת העומר. אך לא הבנתי כיצד ניתן לומר שנוהגים דיני אבלות (אפי בשב ואל תעשה) בימי חוה"מ? וכי יהיה אסור לשמוע שירים בתוך חוה"מ מהאי טעמא? הרי אפי אבלות רגילה אינה חלה כלל בימי חוה"מ, ואיך אבלות קלה כי האי תחול בימים אלו? אשמח אם הרב יוכל להבהיר את הענין. השאלה נשאלה בהמשך לשאלה "גילוח בחול המועד לרמב"ם"
תשובה: זה בשב ואל תעשה לכן נוהגים כן, רוב הציבור נוהגים אבילות מהתחלת חוה"מ. חכמי ספרד נהגו מהתחלת פסח ולכן יש להקפיד על כך. גם בשבת נוהגים על מנהגי האבלות, ולכן גם השבתות נחשבות לו כימי ספירת העומר.
שאלה: קטניות לאשכנזי: הרב, א. בנוגע לתשובה על אכילת במבה שמכילה רק עמילן תירס, לפי מה שידוע לי במבה מכילה כמות משמעותית של תירס שרק מצופה בבוטנים, האם זה לא אוסר? ב. אני צורך חלב סויה מטעמי בריאות, האם מותר לצרוך גם בפסח כרגיל? ג. כאשר הרב כותב לגביי "תערובת קטניות מלפני הפסח" שמותרת, אילו מאכלים זה כולל? האם זה כולל מאפים שונים על בסיס קטניות? השאלה נשאלה בהמשך לשאלה "קטניות המותרות לאכילה וסוגים ספציפיים"
תשובה: בכל אוכל - אם עירבבו בו קטניות והרוב זה אוכל אחר, אם לפי מה שכתוב על המוצר באחוזים רואים שהרוב הוא לא הקטניות לפי זה מתירים, את זה כתב הבאר יצחק, מגדולי פוסקי אירופה.
שאלה: פיצה קמח מצה תפוחי אדמה : מה מברכים על פיצה שאלו מרכיבי הבצק שלה? 400 גר קמח מצה. שקית אבקת אפיה כשרה לפסח. 180 גר קמח תפוחי אדמה. מלח. 50 גרם שמן. 3 ביצים. 1 2 ליטר חלב.
תשובה: אם הבצק נילוש במים ברכתו המוציא, אם נילוש במי פירות, חלב וכד' ברכתו מזונות אם נילוש גם במי פירות וגם במים וטעם מי הפירות או החלב וכד' לא ניכר כ"כ, עדיף לאכול בתוך סעודה לאחר שיברך המוציא על מצה.  משנה ברורה קסח נט  מועדים לשמחה
שאלה: מעמד הר סיני לדעת הרמב"ם ושבט אפריקאי: ברצוני לשאול על מעמד הר סיני בעייני הרמב"ם כפי שמופיעה במורה נבוכים פרק ל"ג. הרמב"ם אומר שם שבני ישראל שמעו את הקול והבינו מתוכו בצורה מושכלת וחלקם גם נבואית (למי שיכל )את שני הדברות הראשונים. 1)שאלתי היא אם אופי הקול היה מכוון למה שהשיג העם? כלומר אם הקול היה אחר (נגיד הקול של הדיבר השמיני) הם עדיין היו מבינים (משום שיש בינהם שהגיעו לנבואה) את תוכן הקול? (על פי הרמב"ם כמובן) 2)אני שואל משום שמצאתי שבט אפריקאני הטוען כי קול האלוהים שלהם נשמע מתוך מהרה (קול של אישה אחוזה דיבוק) וכולם עולים למערה הזו לשמוע את הקול. רק ראש השבט מבין את הדיבור שאר העם לא. לכן אני שואל בעניין הרמב"ם.מה ההבדל בין מה שהרמב"ם אומר לבין התיאור של השבט שציינתי? 3)האם דבריו של הרמב"ם בהלכות יסודי התורה בו הוא אומר "ובמה האמינו בו, במעמד הר סיניי: שעינינו ראו, ולא זר, ואוזנינו שמעו, ולא אחר--האש והקולות והלפידים. והוא ניגש אל הערפל, והקול מדבר אליו ואנו שומעים: משה, משה--לך אמור להם כך וכך. מכוונים להמון והוא לא האמין בכך ששמענו מפרשות את הדיבור או שהוא עומד מאחורי הדברים? ב וחג שמח
תשובה: ב"ה לך. שמחתי לראות שאתה עוסק בדברים נפלאים כל כך, ומעמיק בדברי הרמב"ם זצ"ל. דבריו של הרמב"ם עמוקים וגדולים, וחשוב מאוד להתעמק בהם ולהבין אותם עד סופם. דרכו של הרמב"ם היא להסביר את הניסים הגדולים ביותר בדרך הקרובה יותר אל השכל, וכך לקרב אלינו את הדברים. כך אנו מוצאים במקומות רבים בפירושו של הרמב"ם, וכמובן שכך גם הדברים כאן. הרמב"ם מכניס את דברי ח שאמרו "אנוכי ולא יהיה לך מפי הגבורה שמענום" בתוך מסגרת שכלית. זאת אומר, שודאי שהרמב"ם לא רוצה לומר שהדברים לא היו, ושעם ישראל לא שמעו, שודאי שהרמב"ם לא בא לסתור דברי ח מפורשים. אלא הרמב"ם בא להסביר, שהם הבינו, שהם כמו שמעו, אך השמיעה והקליטה של הדברים הייתה דרך השכל ולא דרך הרגש. השכל קלט מתוך הדברים. אמנם היו שלא היו מסוגלים לקלוט, אך הם קיבלו את הרושם. ואילו האחרים שהבינו יכלו לספר להם, להסביר להם את מה שהם קלטו בחוש. שבטים שונים אנו פוגשים בעולם, שרבים מהם העתיקו דברים כאלו או אחרים מעם ישראל. על אף שהם טוענים שהם עתיקים, עם ישראל עתיק יותר ושמע באמת והאחרים מעתיקים זאת לדרכם, הואיל ואין להם ביסוס מלבד תורת ישראל, הם מחפשים בדרך שלהם להתחכות אחר עם ישראל. אין להתרגש מדברי השבט ההוא שניכר שהם באו להעתיק, ואין להם כל בסיס לדברים. לעומת רעיונות כאלו או אחרים בעמים אחרים, עם ישראל מעולם לא התבסס על אדם שטען ששמע, אלא עם ישראל כולו קשור, כולו חי את הדברים, ולכן הדברים אחרים לגמרי. אמנם לפי הרמב"ם היו שלא הבינו, אך הם שמעו וחשו, ורבים כן שמעו והבינו. ולא כמו בכתות אחרות שטוענות שאחד שומע ומבין. בהלכות יסודי התורה כבר מובא שמיעה ברורה יותר ופשוטה יותר, וכמובן יותר קרובה לדברים אחרים של גדולי ישראל. אנו מוצאים הבדלים שונים בין הספרים של הרמב"ם וחשוב לדעת שהם נכתבו בסגנונות שונים למטרות שונות. ידידי, יש עוד רבות מה להאריך, וסליחה שאני מקצר. במידה ותרצה עוד אריכות כתוב אלי ואשתדל להאריך. הרב יצחק גרינבלט.
שאלה: דעת הרב מרדכי אליהו על התכלת שמופקת מהארגמון: מהי דעת הרב מרדכי אליהו זצ"ל על פתיל התכלת שמופק מהחילזון? מצד אחד ראיתי בספר "מאמר מרדכי" על ימות החול שהוא אומר אומר שלא לשים את הפתיל שנקרא "תכלת" לא ברור האם הכוונה היא גם לפתיל שמופק מהארגמון קהה הקוצים. מצד שני ראיתי בשכתוב משיעור שהוא העביר בשנת תשס"ז שאין לו פנאי לבדוק את העניין של הארגמון, להלן הקישור: אני מקווה שאקבל תשובה ברורה בעניין הזה
תשובה: בתשובה שכתב בשו"ת הרב הראשי בשנת תשמ"ח נראה שלא ראוי להשתמש בפתיל בצבע תכלת כיון שאין זה צבע הטלית, בלי קשר לעובדת התכלת מהארגמון או בדרך אחרת.
שאלה: קנייה בספירת העומר: ומועדים לשמחה. יש לי בעיה שאני לא הולכת זקוף התרגלתי ללכת כפוף עם השנים.וראיתי באינטרנט שאפשר לקנות חגורת לגב ולכתפיים שמחזיקה את הגב ומרגילה אותו ללכת ישר.האם מותר לקנות כזה?גם אם זה משמח?
תשובה: ב"ה שלו-ם וברכה יש הבדל מהותי בין האבלות בספירת העומר לאבלות על חורבן בית המקדש. האבלות על בית המקדש יותר חמורה ולכן קיים אסור לחדש דברים ולברך שהחיינו, לעומת זו באבלות בספירת העומר מופרש רק אסור חיתון ותספורת ורק ראוי לא להרבות בשמחה, לכן המשנה ברורה(תצג, ב) מביא שאם נזדמן לו איזה עניין שצריך לברך עליו שהחיינו-יברך, וכן מובא בכף החיים(שם, ד) שמותר לברך ברכת שהחיינו בימים אלו מהפסח. לכן ברור שמותר לקנות חגורת גב כי זקוקים לה לשם בריאות. ואין לברך שהחיינו כי לא על כל דבר משמח מברכים שהחיינו אלא רק על דבר חשוב כמו בגד חיצוני ולא על פנימי. מועדים לשמחה הרב חגי בר גיורא
שאלה: דעת הרמב"ם בטעמי מצוות ובענייני השגחה: 1. הרב אמר ש:"הרמב"ם בהחלט סובר שעשיית המצוות מביאה טוב לאדם בעולם הזה. אם כי גם כאן השתדל הרמב"ם לעגן את הדברים במסגרת חוקי הטבע הקיימים ובמישור של סיבה ותוצאה אנושית". ואם לא נוכל למצוא סיבה אנושית? (דוגמאת פרה) האם זהו נסיון בלבד ללא תועלת בעולם הזה? האם התועלת היחידה באה רק מההסבר שלנו? 2. למה הרמב"ם כל כך מרחיק את הנס ואת העל טבעי ומתנגד לאמירה על כל מקרה ששהוא נס האם רק מנטייה אנושית או גם משלל מקורות בתורה ובתורה שבע"פ? (אני מוכרח להודות שאני מאוד מזדהה עם ההתנגדות של הרמב"ם כי מבחינה רציונאלית זה ממש ילדותי לקבוע שכל סיפור הוא מופת או רוח הקודש) 3. שמעתי מחבר שלי שטוען שהרמב"ם מאוד הושפע מאריסטו ולכן גישתו היא מאוד חריגה בכל הנושאים של השגחה אמונה ביטחון וכדו, אני הזדעזעתי מהדברים אבל אני תוהה האם הרמב"ם הוא אכן דעת יחיד בדברים אלה ואכן הושפע מהפילוסופים? (על אף שידוע לי שממש העריץ את אריסטו וכתב ספר בפילוסופיה יוונית על פירושי מילים בשפה הפילוסופית) השאלה נשאלה בהמשך לשאלה "ההשגחה והשפעת התורה בעולם בהשקפת הרמב"ם"
תשובה: לשואל, ומועדים לשמחה! 1. בעניין טעמי המצוות ניתן לראות הבדל מסוים בין דברי הרמב"ם במורה נבוכים לבין דבריו במשנה תורה. במורה נבוכים (ח"ג פרק לא והלאה) הרמב"ם מדגיש את טעמי המצוות על פי השכל האנושי, ומסתמך על הפסוק (דברים ד, ו): "ושמרתם ועשיתם כי הוא חכמתכם ובינתכם לעיני העמים אשר ישמעון את כל החקים האלה ואמרו רק עם חכם ונבון הגוי הגדול הזה", ממנו נראה שיש למצוות הגיון אנושי שאמור לשאת חן בעיני הגויים (וראה דבריו שם פרק מז על פרה אדומה). לעומת זאת בהלכותיו הרמב"ם מדגיש את צד ה"חוקה" שבמצוות, גם בהעדר טעם ידוע (עיין הלכות תפילה פ"ט ה"ז ופירוש המשנה ברכות פ"ה מ"ג, והשווה למו"נ ח"ג פמ"ח, ועיין הל' מעילה פ"ח ה"ח ותמורה פ"ד הי"ג). 2. בעניין היחס בין הנס והטבע הרמב"ם אכן הולך בעקבות אריסטו במידה מסוימת, אבל הסתייג מדעתו על כך שהעולם קדמון, עיין מורה נבוכים ח"ב פכ"ט. הרמב"ם מסתמך גם על מקורות בתורה שבכתב ושבע"פ, כגון הפסוק בקהלת: "אין כל חדש תחת השמש" (הובא במו"נ שם וב'שמונה פרקים' פרק שמיני), ודברי שמואל (ברכות לד ע"ב) "אין בין העולם הזה לימות המשיח אלא שעבוד מלכויות בלבד" (הובאו בהלכות מלכים פי"ב ה"ב ובהקדמה ל'פרק חלק'). 3. על השפעת הפילוסופיה על הרמב"ם, ועל מה שסינן מבין דבריה, מומלץ מאוד לעיין במאמרו של הראי"ה קוק זצ"ל 'לאחדותו של הרמב"ם' (ב'מאמרי הראי"ה' עמ' 105 - 112). שיטתו אמנם אינה מוסכמת בכל דבר, ויש פרטים מסוימים שבהם היא כמעט דעת יחיד (כגון דבריו על פגישת אברהם עם המלאכים, שהייתה בחלום ולא במציאות - מו"נ ח"ב פמ"ב), אבל באופן כללי שיטתו רחוקה מלהיות 'חריגה' חלילה.
שאלה: דרגת הכשרות: רציתי לשאול האם הרב יכול לדרג את רמת הכשרות בבד"ץ מה יותר טוב ומה פחות טוב השאלה נשאלה בהמשך לשאלה "דרגת הכשרות"
תשובה: ב"ה שלו-ם וברכה אין לקבוע בצורה החלטית כי אף גוף כשרות לא מושלם לכן ציינתי שהאחראי על הכשרות הוא הרבנות המקומית ויש לברר אצלו. הבדצי"ם הגדולים וותיקים יש להם יותר מומחים ומפקחים על הכשרות. הרב חגי בר גיורא
שאלה: תיקון מכונית בחול המועד: האם מותר להחליף אלטרנטור (מטעים את המצבר) בחול המועד, כאשר, הוא לא תוקן במשך כשבוע וחצי קודם לכן והיה אפשר ליסוע, אלא שבמוסך אומרים שצריך להחליפו. מה נקרא "צורך המועד" - אם יש אפשרות ליסוע באוטובוס- תיקון האוטו כבר אינו צורך המועד? מה היקף ההיתר של "צורך המועד"? מראש.
תשובה: האוטובוס אינו תחליף לרכב פרטי לכן תיקון הכרחי לצורך נסיעה במועד מותר (כגון תיקון פנצ'ר) החלפת אלטרנטור היא מעשה אומן ונראה שאין לעשותה במועד
שאלה: גילוח בחול המועד: הרב כתב שבזמן הגזירה לא היו מתגלחים בפרקי זמן קצרים כ"כ ולכן על מציאות כמו בימינו לא דיברו. בתחילת הלכות חול המועד מובא שגם אדם שהתגלח לכבוד המועד אסור לו להתגלח שוב, א. לכאורה ניתן להוכיח מכאן שגם בעבר היו אנשים שהתגלחו לפחות פעמיים בשבוע, ב. המ"ב נתן טעם בדבר כדי שלא יראו את המתגלח ויחשבו שמותר להתגלח בכל מצב, וטעם זה שייך גם בדורנו. אשמח להתייחסות הרב. השאלה נשאלה בהמשך לשאלה "גילוח בחול המועד"
תשובה: כיום שיש מכונות גילוח ורגילים להוריד זקן בכל יום, וח אמרו שלא יתגלח בחול המועד כדי שיכנס לחג שהוא מסופר ומגולח - מה שייך שיגלח קודם.
שאלה: צילום רחם: עליי לעבור צילום רחם (מזה כשלוש שנים אני מנסה להיכנס להריון ללא הצלחה.). את הצילום יש לעשות מהיום השישי ועד ה- 11 מיום קבלת הווסת (בימים הנקיים). ייתכן, ובעקבות הבדיקה יהיה דימום קל או כתמים חומים של חומר הבדיקה. כיצד יש לספור את הימים הנקיים? שהרי חבל לפספס את הניסיון להיכנס להריון באותו חודש. מועדים לשמחה, בשורות טובות!
תשובה: כדאי לפנות למכון פוע"ה 02-6515050 שמתמחים בנושא ויכולים להדריך אותך מה לעשות.